Uhulumende Ukhuthazwa Ukuthi Avikele Abesifazana
Inkuthazo le yethulwe zinhlanganiso ezizimeleyo ezilwela amalunglo oluntu ekunanzeni umkhankaso wokwenqabela udlakela kwabesifazana
WASHINGTON — Inhlanganiso ezilwela amalungelo oluntu zithi uhulumende kumele athathe amanyathelo aqinileyo okwenqabela ukuhlukuluzwa kwabesifazana, ikakhulu ngaphambilini kokhetho olukhangelelwe ukwenziwa ngomnyaka ozayo. Inkuthazo le iza ngesikhathi amazwe omhlaba seqalisile ukunanza umkhankaso wokuqeda ukuhlukunyezwa kwabomama ngobaba i-16 Days of Activism Against Gender Based Violence. Uzaphela ngelanga leHuman Rights Day mhlaka 10 ngenyanga ezayo lumkhankaso. Embikweni ewethule ngoMvulo, inhlanganiso yeYouth Forum ithe ilokudana okukhulu ngoba ukuhlukuluzwa kwabesifazana kukhanya kudlondlobala elizweni. Inhlanganiso le ithi abesifazana bavame njalo ukuthwaliswa amagabha avuzayo ngesikhathi sokhetho, lapho abanye babo abadlwengulwa khona ngabesilisa bamabandla ezombusazwe. Ngalokho, inhlanganiso le ithi uhulumende kumele athathe amanyathelo okwenqabela udlakela lolu njengoba ilizwe libhekane lokhetho. Inhlanganiso yeElection Resource Centre layo yethule imbiko efanayo, yakhuthaza amapholisa ukuthi asebenze gadalala ukuvikela abesifazana kanye lomuntu wonke nje ngesikhathi sokhetho. Uhulumende yena uqhube umkhosi ngempelaviki eHarare lapho umphathintambo obona ngendaba zabesifazana uNkosikazi Olivia Muchena akhuthaze khona abantu ukuthi bahlalisane kuhle ezindlini. Lanxa eleZimbabwe lilomthetho weDomestic Violence Act, ukuhlukuluzwa kwabomama ngomkabo kubikwa kusiya phambili. UMuchena wethule uhlelo athe luzancedisana lalumthetho emizameni yokuqeda ukuhlukuluzwa kwabomama lokhu, iNational Gender Based Violence Strategy. Isiphathamandla senhlanganiso ebona ngokulondolozwa kwelungelo loluntu eyeWoza, uNkosazana Magodonga Mahlangu uthi bahlukuluzeke kakhulu omama eZimbabwe.